10. การควบคุมภายใน

 ระบบการควบคุมภายในและการตรวจสอบภายใน

คณะกรรมการธนาคารและผู้บริหารของธนาคาร
ให้ความสำคัญต่อการควบคุมภายในที่ดีและผูกพันในการดำรงไว้ซึ่งวัฒนธรรมที่ตระหนักถึงความสำคัญของความเสี่ยงและการควบคุมภายในเกี่ยวกับการดำเนินงานทุกด้าน
ของธนาคาร

ธนาคารตระหนักเสมอว่า
การควบคุมภายในถือเป็นกระบวนการที่สำคัญของการดำเนินธุรกิจของธนาคาร
ทำให้การปฏิบัติงานมีประสิทธิภาพ
และเกิดความมั่นใจอย่างสมเหตุสมผลว่าการดำเนินงานของธนาคารสามารถบรรลุวัตถุประสงค์
สร้างผลประโยชน์ตอบแทนในระยะยาว การรายงานข้อมูลทางการเงินและการดำเนินงานน่าเชื่อถือ
การปฏิบัติงานเป็นไปตามกฎหมาย ระเบียบ และข้อบังคับต่างๆ
และป้องกันมิให้เกิดการกระทำอันอาจก่อความเสียหายต่อชื่อเสียงของธนาคาร

สาระสำคัญของระบบการควบคุมภายในและการตรวจสอบภายในที่กำหนดไว้ มีดังนี้

1.  คณะกรรมการตรวจสอบ
    ทำหน้าที่สอบทานประสิทธิผลและความพอเพียงของกระบวนการบริหารความเสี่ยงและระบบการควบคุมภายใน
    โดยการหารือ และประเมินผลการปฏิบัติงานของผู้ตรวจสอบภายในและผู้สอบบัญชีของธนาคาร
    ซึ่งสาระสำคัญประกอบด้วยการพิจารณาความเหมาะสมของขอบเขต ภาระความรับผิดชอบ
    แผนการปฏิบัติงาน รวมถึงผลการประเมินความเพียงพอและคุณภาพของระบบการควบคุมภายใน
    ทั้งนี้ หากคณะกรรมการตรวจสอบมีข้อเสนอแนะ หรือพบข้อบกพร่องที่เป็นสาระสำคัญ
    จะรายงานต่อคณะกรรมการธนาคาร เพื่อให้มีการปรับปรุงแก้ไขต่อไป

2.  คณะกรรมการบริหารความเสี่ยงองค์การ
    ทำหน้าที่สอดส่องดูแลกระบวนการบริหารความเสี่ยงโดยรวมของธนาคารให้อยู่ในระดับที่เหมาะสม
    ให้ข้อเสนอแนะต่อคณะกรรมการธนาคารเกี่ยวกับนโยบายการบริหารความเสี่ยง
    การประเมินความเสี่ยง การลดความเสี่ยง การติดตามความเสี่ยง
    รวมถึงการรายงานความเสี่ยงให้คณะกรรมการธนาคารได้รับทราบ

3.  สายงานกำกับและตรวจสอบ ขึ้นตรงกับคณะกรรมการตรวจสอบ
    ทำหน้าที่กำกับและตรวจสอบการปฏิบัติงานของธนาคารและบริษัทย่อย โดยใช้เกณฑ์ความเสี่ยง
    ซึ่งครอบคลุมการปฏิบัติตามกฎหมายและระเบียบข้อบังคับของทางราชการ
    นโยบายระเบียบปฏิบัติและจรรยาบรรณในการปฏิบัติงานของธนาคาร
    การประเมินความเพียงพอของระบบการควบคุมภายในและการจัดการความเสี่ยงอย่างเหมาะสม
    การรายงานผลการกำกับและตรวจสอบนำเสนอต่อคณะกรรมการตรวจสอบเป็นรายไตรมาส
    รวมถึงการรายงานต่อกรรมการผู้จัดการ และผู้บริหารสายงานที่รับผิดชอบ
    ในกรณีที่มีข้อสังเกตหรือข้อเสนอแนะที่มีนัยสำคัญ เพื่อการพิจารณาสั่งการแก้ไข

4.  การกำหนดสภาพแวดล้อมการควบคุม โดยการกำหนดแนวปฏิบัติที่ดีเกี่ยวกับการควบคุมภายใน
    และจัดทำนโยบายและระเบียบวิธีปฏิบัติงานไว้เป็นลายลักษณ์อักษร
    รวมถึงการจัดให้มีการฝึกอบรมให้ความรู้และพัฒนาทักษะในการปฏิบัติงานแก่พนักงาน
    เพื่อให้พนักงานเกิดความรู้ ความเข้าใจ และสามารถปฏิบัติงานได้อย่างถูกต้องมีประสิทธิภาพ
    ทั้งยังจัดให้มีคู่มือพนักงานกำหนดระเบียบวินัยของพนักงาน จรรยาบรรณในวิชาชีพ
    รวมถึงกำหนดบทลงโทษการกระทำความผิดระเบียบวินัย และความผิดขั้นร้ายแรงไว้ด้วย
    ทั้งนี้เพื่อให้การปฏิบัติงานของพนักงานมีประสิทธิภาพ โปร่งใส และเป็นธรรมต่อผู้มีส่วนได้เสีย
    นอกจากนี้
    ธนาคารได้จัดให้มีการสอบทานการปฏิบัติงานและการควบคุมภายในโดยผู้ปฏิบัติงานเป็นประจำ
    เพื่อเสริมสร้างให้ผู้ปฏิบัติงานเกิดความรอบคอบ ระมัดระวังในการปฏิบัติงาน

5.  การระบุและประเมินความเสี่ยงสำคัญ
    โดยครอบคลุมความเสี่ยงที่มีนัยสำคัญทั้งหมดที่ธนาคารและบริษัทในเครือเผชิญ
    ซึ่งส่งผลกระทบต่อการบรรลุเป้าหมายของธนาคาร ได้แก่ ความเสี่ยงด้านกลยุทธ์
    ความเสี่ยงด้านเครดิต ความเสี่ยงด้านตลาด
    ความเสี่ยงด้านอัตราดอกเบี้ยและอัตราแลกเปลี่ยน ความเสี่ยงด้านสภาพคล่อง
    ความเสี่ยงด้านปฏิบัติการ ความเสี่ยงด้านกฎหมาย ระเบียบ
    ข้อบังคับของธนาคารแห่งประเทศไทย และของหน่วยงานกำกับดูแลอื่น ๆ
    และความเสี่ยงด้านชื่อเสียง เป็นต้น

6.  ระบบการควบคุมภายในที่เหมาะสมและมีประสิทธิภาพ โดยจัดให้มีการแบ่งแยกหน้าที่ผู้ปฏิบัติงาน
    ผู้ติดตามควบคุมและประเมินผลออกจากกัน
    เพื่อให้เกิดการถ่วงดุลและการตรวจสอบระหว่างกันอย่างเหมาะสม
    สำหรับกิจกรรมที่อาจก่อให้เกิดความขัดแย้งทางผลประโยชน์
    จะมีการระบุให้ชัดเจนและดำเนินการให้เป็นไปตามระเบียบและข้อบังคับต่าง ๆ
    ที่เกี่ยวข้องของธนาคาร
    รวมถึงการจัดให้มีการตรวจสอบและติดตามดูแลการดำเนินงานของธนาคารและบริษัทย่อยอย่างสม่ำเสมอ

7. การพัฒนาระบบสารสนเทศอย่างต่อเนื่อง ซึ่งรวมถึงระบบข้อมูลด้านการเงิน ด้านการปฏิบัติงาน
และด้านการปฏิบัติตามระเบียบข้อบังคับต่าง ๆ
เพื่อให้มีการติดตามประเมินผลของระบบการควบคุมภายใน
และดำเนินการแก้ไขข้อบกพร่องที่มีนัยสำคัญได้อย่างทันท่วงที รวมทั้งเพื่อให้มีข้อมูลที่มีประโยชน์
หรืออาจส่งผลกระทบต่อการตัดสินใจของผู้บริหารและคณะกรรมการธนาคารที่มีความถูกต้องสมบูรณ์และเป็นปัจจุบัน
เพียงพอต่อการตัดสินใจของผู้บริหารและคณะกรรมการธนาคาร
รวมทั้งจัดช่องทางการสื่อสารที่มีคุณภาพเพื่อให้มั่นใจว่า
ผู้บริหารและพนักงานทุกคนเข้าใจนโยบายและกระบวนการปฏิบัติงานที่เกี่ยวข้องกับหน้าที่ความรับผิดชอบของตนอย่างแท้จริง